ไฟแนนเชียลไดเจสต์
บริษัท เอสซี แอสเสท คอร์ปอเรชั่น (SC) แจ้ง เปลี่ยนแปลงมูลค่า
27 เม.ย. 2556

SC เปลี่ยนพาร์หุ้นจาก 5 เหลือ 1 บาท
บริษัท เอสซี แอสเสท คอร์ปอเรชั่น (SC) แจ้ง เปลี่ยนแปลงมูลค่าที่ตราไว้ของหุ้น (พาร์) จากเดิมหุ้นละ 5 บาท เป็นหุ้นละ 1 บาท มีผลวันที่ 30 เม.ย. 2556 โดยมูลค่าหุ้นสามัญของบริษัทจากจำนวน 800 ล้านหุ้น มูลค่าที่ตราไว้หุ้นละ 5 บาท เป็น 4,000 ล้านหุ้น มูลค่าที่ตราไว้หุ้นละ 1 บาท โดยทุนจดทะเบียนยังคงเดิม 4,000 ล้านบาท
KWH ขาดทุนพุ่งเฉียด 17 ล้าน
บริษัท วิค แอนด์ ฮุคลันด์ (KWH) ขาดทุนสุทธิไตรมาสแรก สิ้นสุดวันที่ 31 มี.ค. 2556 จำนวน 16.90 ล้านบาท ขาดทุนต่อหุ้น 0.06 บาท จากช่วงเดียวกันของปีก่อนขาดทุนสุทธิ 10.82 ล้านบาท ขาดทุนต่อหุ้น 0.04 บาท 
บริษัทมีรายได้จากการขายท่อลดลงทั้งในและต่างประเทศ ส่วนรายได้จากการขายอุปกรณ์ข้อต่อลดลง 69.2% เนื่องจากปริมาณงานในไตรมาส 4 ยังไม่ได้ส่งมอบมี 189 ล้านบาท แต่ ณ วันที่ 31 มี.ค. 2556 ยังไม่ส่งมอบทั้งหมดประมาณ 254 ล้านบาท 
MAX ยันนโยบายบริหารไม่เปลี่ยน
บริษัท แมกซ์ เมทัล คอร์ปอเรชั่น (MAX) แจ้งว่า เมื่อวันที่ 25 เม.ย. 2556 บริษัทได้ทราบว่ามีรายการซื้อขายหุ้นบิ๊กล็อตเกิดขึ้นของผู้ถือหุ้นเดิมรายหนึ่งจำนวน 252 ล้านหุ้น หรือ 13.75% ของทุนจดทะเบียน โดยบริษัทยังคงมีนโยบายการบริหารและการดำเนินงานตามเดิม โดยไม่มีการเปลี่ยนแปลงโครงสร้างบริหารงานที่มีนัยสำคัญ
BROOK เพิ่มทุนรองรับวอร์แรนต์
บริษัท บรุ๊คเคอร์ กรุ๊ป (BROOK) แจ้งมติคณะกรรมการบริษัทมีมติให้เพิ่มทุนจดทะเบียนจาก 561,589,172 บาท เป็น 562,339,172 บาท โดยออกหุ้นสามัญจำนวน 1.5 ล้านหุ้น มูลค่าที่ตราไว้หุ้นละ 0.50 บาท รวม 7.5 แสนบาท เพื่อรองรับการใช้สิทธิใบสำคัญแสดงสิทธิที่จะซื้อหุ้นเพิ่มทุนของบริษัท ซึ่งจัดสรรให้ผู้ถือหุ้นเดิม เนื่องจากการเปลี่ยนแปลงราคาและอัตราใช้สิทธิ